จ.อุทัยธานีสภาพอากาศเย็น หมอกลงจัด ทัศนะวิสัยการมองเห็นไม่ชัดเจน
จ.อุทัยธานีสภาพอากาศเริ่มหนาวเย็นลง ส่งผลให้มีหมอกลงจัด หากมองจากภาพมุมสูงจากยอดเขาสะแกกรัง หมอกหนาปกคลุมจนไม่เห็นตัวเมือง ขณะตามท้องถนนประชาชนต้องขับรถด้วยความระมัดระวัง เนื่องจากทัศนะวิสัยในการมองเห็นไม่ชัดเจน       

  สภาพอากาศที่แปรปรวนในระยะนี้อากาศเริ่มหนาวเย็นลง ส่งผลให้มีหมอกลงจัดติดต่อกันหลายวัน โดยเฉพาะในเขตพื้นที่อำเภอเมืองอุทัยธานี ในเช้าวันนี้จนถึงช่วงสายๆ ในตัวเมืองในเขตเทศบาลเมืองอุทัยธานี ซึ่งมองจากภาพมุมสูงจากยอดเขาสะแกรังลงมาหมอกจะปกคลุมหนาแน่นจนมองแทบไม่เห็นตัวเมืองในด้านล่าง นอกจากนี้ตามท้องถนนเส้นทางจราจรตามเส้นทางต่างๆ ในเขตพื้นที่อำเภอเมือง ก็ปกคลุมไปด้วยหมอกที่ลงจัด ส่งผลให้ทัศนะวิสัยในการมองเห็นไม่ชัดเจน ทำให้ประชาชนที่ใช้รถยนต์และจักรยานยนต์สัญจรไปมา ต้องใช้ความระมัดระวัง รวมถึงต้องเปิดไฟหน้ารถเพื่อป้องกันอุบัติเหตุ 
                    อย่างไรก็ตาม ทางสำนักงานป้องกันและบรรเทาสาธารณภัยจังหวัด แสดงความเป็นห่วง ออกมาแจ้งเตือนประชาชนอย่าขับรถด้วยความประมาทและขับรถด้วยความระมัดระวัง หากไม่มั่นใจเกี่ยวกับการมองเห็นก็ควรจอดรถในที่ๆ ปลอดภัย ไม่กีดขวางการจราจรบนท้องถนน
                     ขณะเดียวกันจากสภาพอากาศที่เปลี่ยนดังกล่าว ยังส่งผลให้ประชาชนเริ่มเจ็บป่วย ด้วยโรคทางเดินระบบหาย เช่น หอบ หืด ไข้หวัด เป็นต้น โดยเฉพาะเด็กและผู้สูงอายุเข้าไปตรวจรักษา และพักรักษาตัวตามโรงพยาบาลชุมชนประจำอำเภอทุกแห่ง และโรงพยาบาลประจำจังหวัด เพิ่มมากขึ้น